Niekoľko stoviek hostí sa minulý týždeň zúčastnilo na veľkolepej módnej šou v Šanghaji, ktorá bola opakovanou prezentáciou debutovej kolekcie haute couture dizajnéra Kima Jonesa pre taliansky odevný ateliér. Ako naznačujú obrázky, tentoraz aj s prítomnosťou publika, prevažne známych osobností zo sveta filmu, hudby, modelingu a z prostredia internetových influencerov. Samozrejme, nechýbali ani zámožní klienti. Niektorí sa chránili rúškami na tvárach, niektorí boli aj bez nich.
Zástupcovia Fendi v podstate preniesli takmer celý koncept do miliónového čínskeho mesta a v priestoroch Shanghai Exhibition Centre vytvorili repliku kulís tvorených sklenými vitrínami v tvare písmen F. Tie boli zariadené ako samostatné izby a po promenáde poskytli priestor modelkám a modelom, ktorí v nich pózovali a zároveň boli bezpečne oddelení od fotografov či hostí, ktorí si ich mohli prezrieť zblízka.
Jednotlivé looky kolekcie, ktorú sme mali možnosť exkluzívne na stránkach Pravdy predstaviť ešte koncom januára, predvádzali aj v tomto prípade mnohé známe tváre. Kým v Paríži to bola napríklad herečka Demi Moore, tu sa v jej looku objavila herečka a ambasádorka značky Tan Zhuo. Svetoznáme modelky ako Kate Moss, Christy Turlington či Naomi Campbell potom pre zmenu vystriedali dámy ako Cecilia Cheung a Zhao Tao (známe čínske herečky) či modelky Kang Sijia alebo Du Juan.
Kolekciu inšpiroval román Orlando od spisovateľky Virginie Woolfovej, idea cestovania v čase, ale aj ľúbostné príbehy a listy v knihách spoločne s estetikou talianskeho sochárstva.
Viac si môžete pozrieť v galérii a tiež exkluzívnom videu priamo zo Šanghaja.